Diari Oficial de la Generalitat Valenciana


Sumari del DOGV 4013, del 04-06-2001 (2001/5211)

RESOLUCIÓ de 23 de maig de 2001, del director general per als Recursos Humans de la Conselleria de Sanitat, per la qual es publiquen alguns acords sobre la borsa de treball d'institucions sanitàries, en desplegament de l'Acord de 13 de març de 1997.
---------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/res/2001/05/23/(1)/dof/vci/html**

### Dades del document

Número de DOGV
:   4013

Data del DOGV
:   04-06-2001

Secció del DOGV
:   I. DISPOSICIONS GENERALS

Número del document
:   2001/5211


Data del document
:   23-05-2001

Organisme emissor
:   Conselleria de Sanitat

Tipus de document
:   Resolució

Anàlisi jurídica

 Descriptors 

:   * professió de la informàtica
    * professió sanitària
    * professió administrativa
    * personal de serveis
    * treball temporal

RESOLUCIÓ de 23 de maig de 2001, del director general per als Recursos Humans de la Conselleria de Sanitat, per la qual es publiquen alguns acords sobre la borsa de treball d'institucions sanitàries, en desplegament de l'Acord de 13 de març de 1997. [2001/M5211]
  
Per resolucions de 18 setembre de 1997, d'11 de febrer de 1999 i de 25 d'agost del 2000, de la Conselleria de Sanitat, ja es van publicar alguns acords i criteris que ampliaven i aclarien l'iniciat Acord de 13 de març de 1997 sobre la borsa de treball del personal d'institucions sanitàries. No obstant, la complexitat tècnica per a l'aplicació de determinades normes de l'acord, la indeterminació d'algunes altres i el nombre de categories professionals en les plantilles de les institucions, exigeixen de la comissió central un permanent exercici de les seues funcions d'interpretació, desenvolupament o modificació de les normes acordades.
  
En atenció d'aquestes consideracions i d'acord amb les funcions atribuïdes per l'article 13 del Decret 87/1999, de 30 de juliol, en la redacció donada pel Decret 46/2001, de 27 de febrer, pel qual s'aprova el Reglament Orgànic i Funcional de la Conselleria de Sanitat, resolc publicar per a coneixement general en annex únic els acords i criteris d'interpretació i desplegament de l'Acord de 13 de març de 1997, que han sigut aprovats per la Comissió Central de Seguiment, en sessions de 5, 10 i 18 d'abril i 21 de maig del 2001, segons el que estableix el punt 7.3 del mateix acord.
  
València, 23 de maig de 2001.- El director general per als Recursos Humans: José Cano Pascual.
  
ANNEX
  
1. La norma 1.2 de l'acord queda redactada així:
  
«1.2. Queden exclosos del sistema de selecció a través de les borses el personal següent:
  
a) Els nomenaments interins de substitució per causa de llicència, vacances i baixes per malaltia de duració previsiblement inferior a tres mesos, que afecten:
  
- Funcionaris tècnics al servei de la sanitat local (APD), sempre que els titulars hagueren formulat proposta de substitut.
  
- Personal de quota i zona (metges generals, pediatres, ATS i comares), sempre que els titulars hagueren formulat proposta de substitut.
  
b) Els nomenaments de substitució, amb excepció dels motivats per una incapacitat temporal, de duració previsiblement igual o inferior a 10 dies que afecten el personal dels equips d'atenció primària i SEU-SAMU.
  
c) Els nomenaments com a facultatiu especialista d'àrea de places que procedisquen de la reconversió d'una altra d'especialista de quota. En aquest supòsit recauran els nomenaments sobre el personal interí que ocupara la plaça amortitzada, sempre que reunisquen els requisits generals exigits.
  
d) Els nomenaments o contractacions del personal sanitari dels centres de salut pública.
  
e) Els nomenaments de personal informàtic.»
  
2. La norma 1.4 de l'Acord queda redactada així:
  
«1.4 Els directors de les institucions podran, excepcionalment, per a la cobertura d'aquells llocs de treball les especials característiques dels quals facen necessari reunir determinades condicions d'experiència i mèrits, amb el vistiplau del secretari general, proposar un candidat a la comissió sectorial corresponent, que valorarà la sol·licitud i acceptarà o no la proposta amb el vot favorable o l'abstenció almenys d'un membre de la part social.»
  
3. La norma 4.3 de l'acord queda redactada així:
  
«4.3. Les distintes borses admetran instàncies de nous sol·licitants durant el mes d'octubre de cada any i estaran obertes a l'aportació de nous mèrits dels ja inscrits durant el mes de novembre de cada any.
  
Les llistes, que hauran de publicar-se abans del 31 de març de l'any següent a la presentació d'instàncies i mèrits, tindran una vigència anual i tindran en compte els requisits i mèrits contrets fins al 30 de setembre anterior.
  
Excepcionalment, per la comissió central, podran obrir-se altres terminis de presentació d'instàncies per a categories deficitàries».
  
4. La norma 8.4 de l'acord queda redactada així:
  
«8.4. Els sol·licitants que rebutgen una oferta (amb les úniques excepcions de trobar-se en situació de compliment del servei militar o prestació social substitutòria, incapacitat laboral per malaltia o maternitat, aspectes que hauran de ser ben acreditats a criteri de la comissió de seguiment), quedaran bloquejats durant els dotze mesos següents llevat que s'esgote la llista; en aquest cas hauran d'estar bloquejats almenys un mes. Quan el sol·licitant rebutge tres ofertes consecutives dins de les àrees sol·licitades, se l'exclourà de la borsa en la categoria corresponent, la qual cosa serà comunicada a la comissió sectorial.
  
Els sol·licitants podran excloure's de la borsa, d'una o de diverses categories, durant un període mínim d'un mes, a petició pròpia presentada amb quinze dies d'antelació.
  
En el cas que no hi haguera sol·licitants per a llocs de treball a cobrir en una determinada categoria i àrea de salut, la contractació podrà fer-se fora de borsa».


Còpia Permalink ELI